[image: ]

www.daf-yomi.com
afchunk.xhtml
נדרים נז ע"א - פירוש שטיינזלץ

א משנה האומר "קונם פירות האלו עלי", או "קונם הן על פי", או "קונם הן לפי" — אסור לא רק בהן, אלא גם בחילופיהן, אם החליף אותם בדבר אחר, ובגידוליהן אם זרעם וצמח מהם דבר. אם אמר "קונם פירות אלה שאני אוכל", או "שאני טועם" — מותר בחילופיהן ובגידוליהן. ובאיזה גידולים אמרו שמותר — בדבר שזרעו כלה שכאשר זורעים אותו, הזרע עצמו כלה. אבל בדבר שאין זרעו כלה, כגון מיני פקעות שמצמיחות מתוכן ואינן כלות — אפילו גידולי גידולין אסורין, שהרי נשאר גופו של האיסור במקומו.


האומר לאשתו "קונם מעשה ידיך עלי", או "קונם הן על פי" "קונם הן לפי" — אסור גם בחילופיהן ובגידוליהן של מעשה ידיה. אבל אם אמר לאשתו "קונם שאני אוכל", או "שאני טועם ממעשה ידיך "— מותר בחילופיהן ובגידוליהן, ואלו גידולים מותרים — בדבר שזרעו כלה. אבל דבר שאין זרעו כלה — אפילו גידולי גידולין אסורין.


אם אמר "את הדברים שאת עושה איני אוכל עד הפסח", או שאמר "דברים שאת עושה איני מתכסה בהם עד הפסח", עשתה את הדברים לפני הפסח — מותר לאכול אותם ולהתכסות בהם אחר הפסח. אבל אם היה נדרו בנוסח "הדברים שאת עושה עד הפסח איני אוכל", או "מה שאת עושה עד הפסח איני מתכסה" — דברים שעשתה לפני הפסח אסור לאכול ולהתכסות בהם אפילו אחר הפסח. אמר לה "קונם שאת נהנית לי עד הפסח אם הולכת את לבית אביך עד החג" (חג הסוכות). אם הלכה לפני הפסח — חל הנדר, ואסורה בהנאתו עד הפסח.

